Христо Ясенов
Мироздание

chitanka.info

Пред моя взор животът се разтвори

кат чашката на ведроцветен крин —

и аз пребродих всички кръгозори:

целувах свода знойноведросин

и славослових земната съблазън,

като прокуден и разблуден син.

Живота ми бе ярко отбелязан

с победите по триумфален път,

макар да бях с проклятие наказан.

И неведнъж целувах свойта смърт,

и неведнъж съм плакал от тревога —

безгрешно чист и раб на свойта плът.

Но и в скръбта на тая участ строга,

сред земното безпътие и срам

целунах злото и създадох бога —

и сам издигнах лъчезарен храм,

и мир създадох — нов и необятен —

и нему свойто слънце ще раздам.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.